
ОБЯВЛЕНИЕ за конкурс 

АДМИНИСТРАТИВЕН СЪД – ПАЗАРДЖИК със Заповед № РД-08-169/05.08.2026 г. на председателя на съда обявява КОНКУРС за заемане на 1 (една) щатна бройка за длъжността „СИСТЕМЕН АДМИНИСТРАТОР“.
1. Описание на длъжността:
Подпомага председателя на съда и съдебния администратор за въвеждането и поддържането на информационните и компютърните системи в съда. Отговоря за програмното и технологичното осигуряване на компютърна техника, поддържа наличния хардуер и софтуер, анализира нуждите от промяна и прави предложения за актуализиране и усъвършенстване на системата.
2. Минимални и специфични изисквания, предвидени в нормативните актове: 
2.1. Лицето, кандидатстващо за длъжността „Системен администратор“, трябва да: е български гражданин, гражданин на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария; е навършило пълнолетие; не е поставено под запрещение; не е осъждано на лишаване от свобода за умишлено престъпление от общ характер; не е лишено по съответен ред от правото да заема определена длъжност; отговаря на минималните изисквания за степен на завършено образование и ранг или професионален опит, както и на специфичните изисквания, предвидени в нормативните актове за заемане на съответната длъжност.
2.2. Кандидатът, спечелил конкурса за длъжността „Системен администратор“, към момента на назначаване, трябва да отговаря на изискванията на чл. 340а, ал. 2 от Закона за съдебната власт и подписва декларация за обстоятелствата, визирани в нея.
2.3. Минимални изисквания за образователна степен и професионален опит, съгласно Класификатора на длъжностите в администрацията на съдилищата за длъжността „Системен администратор“: висше образование с образователно-квалификационната степен „бакалавър“; професионален опит  в областта на информационните и комуникационните технологии, системната администрация, компютърните мрежи или информационната сигурност – 3 (три) години.
3. Специфични изисквания за заемане на длъжността: 
3.1 Техническа компетентност (знания и умения) в следните области: инсталиране, конфигуриране и поддръжка на сървъри (Windows Server/Linux) и операционни системи на работни станции; администриране на Active Directory, DNS, DHCP, GPO и други. Управление на потребителски акаунти, права на достъп и политики за киберсигурност; опит в инсталиране и администриране на VMware vSphere, Hyper-V, Proxmox VE; управление на резервни копия и възстановяване на данни; изграждане, поддръжка и управление на LAN/WAN мрежи. Конфигуриране на мрежово оборудване: рутери, суичове, точки за достъп, защитни стени; мониторинг и сигурност на мрежата, защита от кибер заплахи; изграждане и управление на CMS и релационни бази данни; инсталиране и конфигуриране на приложен софтуер, периферни устройства (принтери, скенери, копирни машини и др.); диагностика и разрешаване на проблеми със софтуерни продукти.
3.2 Притежаване на познания относно: общата нормативна уредба на съдебната власт и на работата на администрацията в съдилищата – Закон за съдебната власт, Правилник за администрацията в съдилищата, Етичен кодекс на съдебните служители, длъжностна характеристика.
3.3 Личностни качества – отговорност, лоялност, дисциплинираност, комуникативност, оперативност, умения за работа в екип, висока степен на организираност,  способност за работа под напрежение и мотивация за работа.
4. Начин на провеждане на конкурса и оценяване на кандидатите
Конкурсът се провежда на три етапа, както следва:
Първи етап: „Подбор по документи“
Разглеждане и допускане до участие във втория етап от конкурса на кандидатите, представили в срок всички необходими документи по т. 5 от обявлението, които да удостоверяват изпълнението на минималните и специфичните изисквания, предвидени в нормативните актове за заемане на  обявената длъжност. 
Втори етап: „Писмен тест“ 
Допуснатите до втория етап кандидати решават писмен тест, който има за цел да провери техническата им компетентност. Тестът съдържа 20 въпроса, като за всеки верен отговор се присъжда по 1 (една) точка. За неверен отговор или непосочен отговор не се присъждат точки и не се отнемат точки. Максималният брой точки е 20. Оценяването на резултатите от теста се извършва по шестобалната система, като оценките се определят през 0,50 стотни,  съгласно следната скала:
	точки
	оценка
	точки
	оценка

	0-5
	2,00
	12-14
	4,50

	6
	3,00
	15-16
	5,00

	7-9
	3,50
	17-19
	5,50

	10-11
	4,00
	20
	6,00


 
До участие в третия етап от конкурса „Събеседване“ се допускат само кандидатите, получили оценка на теста не по-ниска от 4,50.
Трети етап: „Събеседване“ 
Извършва се проверка на познанията на допуснатите кандидати относно нормативната уредба, регламентираща работата на администрацията в съдилищата, основните задължения по длъжностна характеристика, както и преценка на личностните качества, умения и способности на кандидатите, във връзка с изискванията за обявената длъжност. Всеки член на комисията поставя оценка на кандидата по шестобалната система, до втория знак след десетичната запетая, като оценката на комисията е средноаритметична от оценките на членовете й.
За успешно издържали третия етап се считат само кандидатите, получили оценка не по-ниска от 4,50, които участват в крайното класиране.
Крайната оценка на кандидатите се изчислява като средноаритметична от оценките от втори и трети етап. При равни оценки предимство имат кандидатите, получили по-висока оценка на втория етап, а при равенство се класира кандидатът, с по-висока оценка на дипломата си от висше образование. 
Комисията оформя протокол с резултатите от проведения конкурс и класира успешно издържалите конкурса. Трудовото правоотношение възниква с лицето, класирано на първо място в конкурса.
5. Необходими документи за участие в конкурсите за длъжността „Системен администратор“: 
Кандидатите подават лично или чрез пълномощник писмено заявление за участие в конкурса за длъжността „Системен администратор“ (по образец), към което прилагат: автобиография – тип СV; мотивационно писмо; декларация по чл. 340а, ал. 1 от Закона за съдебната власт (по образец); копие от диплома за придобита образователно-квалификационна степен, съгласно изискванията за обявената длъжност; копия от документи, удостоверяващи продължителността на трудовия стаж и придобит професионален опит; свидетелство за съдимост за работа в органите на съдебната система – само за кандидати, родени в чужбина и които не са български граждани – в оригинал; медицинско свидетелство за работа – в оригинал; медицинско свидетелство, че лицето не страда от психическо заболяване и не се води на учет (от Психодиспансер) – в оригинал; нотариално заверено пълномощно, в случай че документите се подават чрез пълномощник – в оригинал; други документи, доказващи квалификации и умения, свързани с обявената длъжност. 
Представените копия на документи да бъдат саморъчно заверени от кандидатите с гриф „Вярно с оригинала“. Документи, издадени в чужбина се представят в превод  на български език, признати и легализирани от съответните оправомощени органи в Република България. 
6. Място и срок за подаване на документите: подават се лично или чрез пълномощник (с нотариално заверено пълномощно) на адрес: Административен съд – Пазарджик, гр. Пазарджик, ул. „Константин Величков” № 20, ет. 5, служба „Регистратура”, всеки работен ден от 9,00 часа до 17,00 часа. Краен срок за подаване на документите за участие в конкурса за  длъжността „Системен администратор“ – един месец, считано от деня, следващ датата на публикуване на обявлението в един централен ежедневник.
7. Всички съобщения и информация, свързани с конкурса за длъжността „Системен администратор“, ще се обявяват на интернет страницата на Административен съд – Пазарджик – https://pazardzhik-adms.justice.bg/ и на таблото за обявления в Административен съд – Пазарджик.
8. Списъците с допуснатите и недопуснатите кандидати за обявената длъжност да се поставят на таблото за обявления в Административен съд – Пазарджик и да се публикуват на интернет страницата на Административен съд – Пазарджик не по-късно от 7 дни след изтичане срока за подаване на заявленията за участие в конкурса.
9. Образците на заявлението за участие в конкурса за длъжността „Системен администратор“, декларацията по чл. 340а, ал. 1 от ЗСВ и типовата длъжностна характеристика за обявената длъжност да се публикуват на интернет страницата на съда и да се предоставят на разположение на кандидатите на място в съда – служба „Регистратура“.
10. Минимален размер на основната заплата:
- за длъжността „Системен администратор“ – 1254 евро и за V-ти ранг – 51 евро;

Лице за контакти и допълнителна информация: съдебен администратор, тел.: 034/40 72 20. 

[bookmark: _GoBack]Забележка: Обявлението е публикувано на 07.08.2026 г. във вестник Телеграф, стр.39, на интернет страницата на Административен съд – Пазарджик и на същата  дата е поставено на таблото за обявления в съда.

